પછી બીજે દિવસે પ્રાર્થનાસભામાં એમણે આ અંગે જાહેરાત કરતાં કહ્યું, “વિદ્યાર્થીમિત્રો, આ સત્રમાં એક નવી સ્પર્ધા રાખવામાં આવી છે. તે સ્પર્ધાનું નામ છે- શાળાનો શ્રેષ્ઠ વિદ્યાર્થી. આ માટે માત્ર પરીક્ષાના ગુણ જ જોવામાં નહીં આવે, પરંતુ અન્ય પ્રવૃત્તિઓમાં તે કેવો ભાગ લે છે એ પણ જોવાશે. તેની હાજરીના ગુણ પણ મુકાશે. તે સુઘડ અને સ્વચ્છ કેવો રહે છે તેનુંય ધ્યાન અપાશે. એક બીજી વાત, તેના માનવીય ગુણો જેવા કે વિનય, વિવેક, સેવાભાવ વગેરે પણ ચકાસવામાં આવશે. આ બધું અમે શિક્ષકો તપાસતા રહીશું. એપ્રિલના પહેલા અઠવાડિયામાં એનું પરિણામ જાહેર થશે. ત્રીજી વાત, ધો-૪થી ૮નાં બાળકો માટે જ આ સ્પર્ધા છે. નાનાં બાળકોને આમાંથી બાકાત રખાયાં છે.”